675lětny jubilej Stróža a 650. róčnica Lemišowa steještej wčera w srjedźišću přednoška w Stróžanskim „Domje tysac“ hatow. Woběmaj podawkomaj je tam tohorunja wustajeńca wěnowana.
Stróža (CS/SN). Sieghard Kozel dźěła na knize wo swojej wsy Stróži a wo susodnym Lemišowje. Klětu, so žurnalist a publicist nadźija, ma kniha hotowa być. Jako mjezystaciju prezentowaše wón wčera hromadźe z mandźelskej Měrku w Stróžanskim „Domje tysac hatow“ mału wustajeńcu. Do toho přednošowaštaj mandźelskaj wo najwažnišich podawkach w stawiznach wobeju wsow. Spočatnje wěnowaše so Sieghard Kozel předstawiznam, kotrež su z kupu w Olbaskim jězoru – bywšim słowjanskim hrodźišćom – wšitkim widźomne. Swědki zašłosće su we wustajeńcy tohorunja w formje wurywankow widźeć, kotrež je Budyski muzej přewostajił. Nastupajo załoženje Stróže a Lemišowa pak Kozelec mandźelskaj hišće za załoženskim wopismom slědźitaj.
szl_Latn szl_Latn